Úrad vlády SR                                 	                         Na rokovanie vlády SR
Sekcia hospodárskej politiky                                                      dňa 12.3.2003
                                                                                                   k číslu: 1069/2003
                                                                                                   k bodu: 23

S t a n o v i s k o

k Návrhu na predloženie pasportizácie majetku štátu ako podkladu pre rozhodovanie o ďalšom postupe privatizácie

I.

Materiál iniciatívne predkladá podpredseda vlády SR, minister hospodárstva a minister pre správu a  privatizáciu národného majetku.

V materiáli sa navrhuje, aby ministerstvá a ďalšie orgány štátnej správy spracovali pasportizáciu majetku štátu v ich správe a túto predložili na Ministerstvo pre správu a privatizáciu národného majetku SR. Predložené podklady ministerstvo spracuje do súhrnného materiálu. Ďalej sa navrhuje, aby Porada ekonomických ministrov vlády SR prerokovala zaradenie vhodných subjektov do privatizácie a prijala ďalší postup. Vzhľadom na závažnosť úlohy sa navrhuje, aby všetkým rezortom a orgánom štátnej správy bola uložená uznesením vlády SR. 

II.

Materiál bol predložený na štandardné medzirezortné pripomienkové konanie. Pripomienky, uplatnené v  tomto konaní sú vysvetlené, ale predkladateľom neboli akceptované.

III.

Cieľom predloženého návrhu je získať podklady pre objektívne a komplexné posúdenie návrhov a pre rozhodovanie o ďalšom postupe privatizácie. Oprávnene možno predpokladať, že týmto návrhom sa dopĺňa čiastková úloha, ktorá súvisí                    s „Návrhom zámerov plánovanej privatizácie na ďalšie obdobie a  jej časový harmonogram“, spracovaný v materiáli č.536/2003.

Podľa nášho názoru je vhodné obidva návrhy prerokovať spoločne. Z formálneho hľadiska je možné prijať len jedno uznesenie, navrhované v materiáli „Návrh zámerov ...“   a doplnené v časti C. o úlohu B.1. (s novým termínom) z návrhu uznesenia vlády SR v materiáli  „Návrh na predloženie pasportizácie...“.

Záver:
	Porada ekonomických ministrov vlády SR dňa 10. marca 2003 prerokovala predmetný materiál, vzhľadom na nízke zastúpenie riadnych členov však ukončila rokovanie bez prijatia záveru.

Odporúčame, aby vláda SR o predloženom návrhu rozhodla na základe výsledku rozpravy a s prihliadnutím na uvedenú pripomienku. 

Bratislava  11. 3. 2003